માટુંગા એની હરિયાળી અને ઓપન ગ્રાઉન્ડ માટે જાણીતું છે અને ત્યાંના લોકો દ્વારા એનો બહોળો ઉપયોગ કરવામાં આવે છે. નપ્પુ ગ્રાઉન્ડની સામે જ આર્ય મંદિર સ્કૂલ આવેલી છે અને તેના વિદ્યાર્થીઓ દ્વારા એનો ઉપયોગ કરવામાં આવે છે. ઉપરાંત આ વિસ્તારનાં બાળકો રમતગમત માટે પણ એનો ઉપયોગ કરે છે. આ ગ્રાઉન્ડની હાલત ઘણી કથળેલી હતી અને ત્યાંના રહેવાસીઓની સતત માગણી બાદ સુધરાઈ દ્વારા માત્ર છ મહિના અગાઉ ગ્રાઉન્ડની કમ્પાઉન્ડ-વૉલ અને ગેટ બનાવવામાં આવ્યાં હતાં. પરંતુ ગ્રાઉન્ડ પર પ્રૉપર ડ્રેનેજની વ્યવસ્થા ન કરી હોવાથી ખાતર પર દીવેલ જેવા હાલ છે. ભરવરસાદમાં અહીં જાણે તળાવ જ સરજાઈ જાય છે.